चिरई सभेके डेरवावे खातिर सूरज आवाज निकाले लगलन. बगइचा से भाग रहल चिरई सभ से आसमान भर गइल. ऊ नासपाती के एह बगइचा के रखवारी करेलन. बगइचा में फल खाए के नीयत से आवे वाला चिरई सभ के भगावे खातिर आवाज निकालेलन, कमान (गुलेल) से रोड़ा (माटी के ढेला) फेंक के भगावेलन.
पंजाब के पट्टी शहर, आपन बगइचा खातिर जानल जाला. पट्टी इहंवा के उत्तर-पश्चिम हिस्सा में तरन तारन जिला के चौहद्दी पर बसल बा. नासपाती आउर आड़ू के बगइचा के रखवारी करे खातिर इहंवा हर बरिस दोसरा जगह से मजदूरन के बुलावल जाला. इनहन के काम फल के बगइचा के चिरई से बचावे के होखेला. चिरई बगइचा पर कबहूं हमला बोल सकेला आ आपन चोंच से मार-मार के फल जियान कर सकेला. बगइचा के रखवारी करे वाला सूरज जइसन मजदूर के, राखे (रखवारी करे वाला) पुकारल जाला.
सूरज बहरदार के उमिर सिरिफ 15 बरिस बा. ऊ दू एकड़ के बगइचा में लागल 144 गो नासपाती के गाछ के अकेल्ला रखवारी करेलन. एह बगइचा में अप्रील से अगस्त तक फल के मौसम रहेला. उनकरा एह काम खातिर 8000 रुपइया महीना मिलेला.
सूरज बतावत बारन, "जइसहीं गाछ में फूल आवे लागेला, मालिक आपन बगइचा पट्टा पर चढा देवेला. पट्टा पर लेवे वाला ठिकदार एकर रखवारी खातिर मजदूर के बुलावेला." ई मजदूर लोग अक्सरहां उत्तर प्रदेश आ बिहार से आवेला.
सूरज बिहार के रहे वाला बारन. ऊ एह काम खातिर आपन गांव से मोटा-मोटी 2000 किमी दूर आइल बारें. पट्टी आवे खातिर, उनकरा पहिले बिहार के अररिया में भागपरवाहा गांव से इहे कोई 144 किमी दूर सहरसा जाए के पड़ल. एकरा बाद, ऊ ट्रेन से 1732 किमी दूर पंजाब के अमृतसर शहर पहुंचले. इहंवा से बस से, जे बगइचा के मालिक भेजले रहे, एक घंटा में पट्टी पहुंचले.
पट्टी, पंजाब के माझा में पड़ेला. ई तरन तारन से इहे कोई 22 किमी दूर हवे; इहंवा तक कि पाकिस्तान के लाहौर शहर भी पट्टी से 36 किमी दूर बा. एह इलाका के जादे बगइचा के मालिक लोग पंजाब के कथित तौर पर जाट जइसन दबंग जात से आवेला. इनहन लगे अनाज के खेती खातिर भी अलग से जमीन होखेला.
नासपाती आउर आड़ू से अलग, अमरूद के बगइचा में राखी के बरिस में दू बेरा जरूरत पड़ेला. एहि से गाछ के पहरा देवे खातिर पंजाब के लोकल मजदूर के भी लगावे के पड़ेला. चाहे फेरू पट्टी में बस गइल प्रवासी मजदूरन के एह काम खातिर राखल जाला.
पट्टी के बगइचा में मजदूर लोग अप्रैल में फूल लागे बखत आवेला, आउर अगस्त में फल टूटला तक रहेला. एह 5 महीना एह लोग के बखत जादेकर के बगइचे में बीतेला. एह घरिया इनकरा लोग के लगे कवनो पक्का छत ना होखेला. जहर वाला जानवर के खतरा होखला के बादो बगइचा के बीचोबीच झोपड़ी डाल के रहे खातिर मजबूर होखेला. ई झोंपड़ी बांस के बनल होखेला. छत के नाम पर खाली तिरपाल डालल रहेला. गरमी आउर हवा में नमी चलते इहंवा सांप जइसन जीव देखाई देहल आम बात बा.
सूरज के कहनाम बा, "कमाए के सामने अइसन जानलेवा जीव के डर भी छोट पड़ जाला." बाकिर तबो काम छोड़के अब खाली हाथ घरे त ना लउटल जा सकेला.
बलुक 2021 के जनगणना के बात कइल जाव, त यूपी आ बिहार से काम खातिर सबसे जादे पलायन होखेला. एह मजदूर में से भी जादे, वंचित समुदाय से होखेलन. ई लोग कारखाना, खेत, ईंट-भट्ठा आ बगइचा में मजूरी करेला. कवनो सरकारी संस्था में अइसन मजदूरन के रेकॉर्ड ना मिली. उहंई, मजदूर खातिर काम करे वाला कवनो ट्रेड यूनियन, चाहे संगठन के लगे एतना साधन ना होखेला कि ऊ लोग एह मजदूरन के अता-पता आ जानकारी रख सके.
अररिया के भागपरवाहा गांव में सूरज के घर पर उनकर बाबूजी अनिरुद्ध बहरदार, 37 बरिस, पटवारी (प्रमुख) के सहायक के काम करेलें. एह खातिर उनका महीना के 1200 रुपइया मिलेला. एगो भूमिहीन परिवार खातिर इहे अकेल्ला बंधल कमाई बा. सूरज के कहनाम बा कि उनकर बाबूजी कबहूं ना चाहत रहलें कि ऊ काम खातिर एतना दूर जास. बाकिर परिवार लगे दोसर कवनो रस्ता भी ना रहे. सूरज बतइले, "हम आपन एगो नाता वाला से सुनले रहनी कि उहंवा बहुते पइसा मिलेला." एहि से ऊ पंजाब जाए बदे मान गइल रहस.
सुरती देवी, 35 बरिस, घर के काम-धंधा सम्हारेली. जरूरत पड़ला प ऊ मजदूरी भी करेली. सूरज के तीन गो छोट भाई बाड़ें. सभे सरकारी स्कूल में पढ़ेले- नीरज, 13 बरिस, छठमा में, बिपिन, 11 बरिस, चउथा में, आउर सबसे छोट आशीष, 6 बरिस, नर्सरी में. परिवार लगे कवनो जमीन नइखे. एहि से ऊ लोग मोटा-मोटी 2.5 एकड़ जमीन खेती खाती किराया प लेले बा. एह में से डेढ़ एकड़ प ऊ लोग मछरी पाले खाती पोखरा खोदले बा. बाकी के एक एकड़ पर ऊ लोग धान आ तरकारी उगावेला. सूरज जब भी घर में रहेलन, त खेत में उगल कुछो तरकारी लेके मंडी में बेचे खातिर चल जालन. एह सभ से परिवार साल में इहे कोई 20 हजार रुपइया कमा लेवेला. बाकिर ई कवनो बंधल कमाई नइखे.
